ઘણી જગ્યાએ ગૃહિણીઓ રસોઈ કર્યા પછી જાણે પોતે બહુ મોટું ભગીરથ કાર્ય કર્યું હોય એમ રસોઈનાં તપેલાં ડાઇનિંગ ટેબલ પર ગોઠવી દે છે અને પોતે બીજા-ત્રીજા કાર્યમાં ઓવરબિઝી હોવાનો ડોળ કરે છે. ભોજન પ્રસન્નતાથી પીરસવાનું તેને આવડતું જ નથી. આવી રેઢિયાળ ગૃહિણીઓ પાસે કશી રચનાત્મક પ્રવૃત્તિ નથી હોતી. તેમનો દિવસ ગામગપાટામાં જ વીતી જતો હોય છે, છતાં કર્તવ્યનિષ્ઠાનો અભાવ હોય છે, તો બીજી તરફ જૉબ કરતી હોય એવી કેટલીક મહિલાઓ પાસે ફુરસદનો અભાવ હોવા છતાં દરેક કાર્ય ખૂબ ઉત્સાહથી કરે છે. રોજ જુદી-જુદી વાનગીઓ બનાવે, સૌને પ્રેમથી પીરસે અને ઘરની વ્યવસ્થા એવી સરસ જાળવે કે જાણે સ્વર્ગ ત્યાં ઊતરેલું હોય! એવી ગૃહિણીઓ પરિવારને અનેક રોગોથી બચાવે છે. બાળકોને પ્રતિભાશાળી બનાવે છે. પુરુષને પ્રસન્ન રાખે છે અને વડીલોનું વહાલ જીતે છે. કુશળ ગૃહિણી એ છે જે ડાઇનિંગ ટેબલની આસપાસ આનંદનું આભામંડળ રચી જાણે છે. જો સહેજ નિષ્ઠા કેળવીએ તો ડાઇનિંગ ટેબલ દ્વારા તંદુરસ્તી અને તાજગી સુધી આસાનીથી પહોંચી શકાય છે.